Haapsalu kuursaal
Haapsalu kuursaal on historitsistlikus stiilis puitehitis, mis asub Haapsalu rannas aadressil Promenaadi tänav 1. See on ainuke algupärasel kujul säilinud kuursaal Eestis. Kuursaali projekteeris arhitekt Rudolf Otto von Knüpffer. Algselt oli kuursaal kavandatud väiksemaks, kuid ehituse käigus otsustati lisada hoonet ümbritsev galerii. Eri allikate kohaselt valmis hoone lõplikult kas 1898. või 1905. aastal. Tänapäeval kasutatakse hoonet suverestoranina ning kuursaal on avatud vaid suviti. 1998. aastal tunnistati kuursaal kultuurimälestiseks.